钦定古今图书集成/明伦汇编/氏族典/第175卷 > 钱肃乐
## 钦定古今图书集成/明伦汇编/氏族典/第175卷 > 钱肃乐

按《明外史钱肃乐传》：“肃乐，字希声，鄞县人，临江知府
若赓孙，宁国知府敬忠兄子也。崇祯十年成进士，授
太仓知州，尝摄昆山崇明事，两县民皆立碑颂德。迁
刑部员外郎，寻丁内外艰。会国变，杭州破，属郡多迎
降。闰六月，宁波乡官议纳款，肃乐力言当举兵拒。诸
生华夏董志宁等遮拜，肃乐大呼倡首，士民集者数
万人”；肃乐乃建牙行事，缮完守具。鲁王监国绍兴，召
肃乐为右副都御史，画钱塘而守。寻进左副都御史，
又加兵部右侍郎。明年五月，军食尽，悉散去。鲁王航
海，肃乐亦之舟山，唐王召之；甫入境，王已没。遂退隐
海坛山，采山薯为食。明年，鲁王次长垣，召为兵部尚
书，荐用刘沂春、吴锺峦等。明年，拜肃乐东阁大学士。
郑彩专柄，连杀熊汝霖、郑遵谦。肃乐忧愤，卒于舟。